# Crynodeb gweithredol

Mae symud tuag at economi fwy cylchol, lle mae adnoddau’n cael eu defnyddio cyn hired â phosibl ac mae gwastraff yn cael ei leihau, a sicrhau bod y DU ar flaen y gad o ran effeithlonrwydd adnoddau a chynhyrchiant adnoddau yn flaenoriaeth i’r Llywodraeth[[1]](#footnote-1). Yn y DU, mae defnyddwyr yn defnyddio tua 14 biliwn o boteli diod plastig, 9 biliwn o ganiau diod a 5 biliwn o boteli gwydr y flwyddyn. Mae Llywodraeth y DU ar ran Lloegr, Llywodraeth Cymru, a’r Adran Amaethyddiaeth, yr Amgylchedd a Materion Gwledig yng Ngogledd Iwerddon i gyd wedi ymrwymo i ddatblygu polisi sy’n gweithio tuag at gyflawni’r nodau hyn, yn bennaf drwy ddatblygu cynigion cyfrifoldeb cynhyrchwyr. Mae cyflwyno cynllun dychwelyd ernes yn rhan allweddol o’r cynigion hyn, ac ymrwymwyd i gynllun o’r fath mewn cyhoeddiadau amrywiol gan Lywodraeth y DU ar ran Lloegr, Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon, gan gynnwys y maniffesto yr etholwyd Llywodraeth bresennol y DU arno, *Strategaeth Adnoddau a Gwastraff Lloegr*, *Strategaeth Mwy nag Ailgylchu* Llywodraeth Cymru, *Strategaeth i greu economi gylchol yng Nghymru*, a *Chynllun Atal Gwastraff* *Gogledd Iwerddon*.

Yn 2019, lansiodd Defra yr ymgynghoriad ar Gyflwyno Cynllun Dychwelyd Ernes yn Lloegr, ar y cyd â Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon. Roedd yr ymgynghoriad hwn yn cynnwys nodau cyflwyno cynllun dychwelyd ernes, sef lleihau faint o sbwriel sy’n cael ei daflu, cynyddu lefelau ailgylchu deunyddiau perthnasol, cynnig mwy o bosibilrwydd o gasglu deunyddiau o safon ar raddfa fwy a hyrwyddo ailgylchu drwy labeli clir a negeseuon i ddefnyddwyr. At hyn, gallai cyflwyno cynllun dychwelyd ernes helpu i sbarduno mwy o ddeunydd i gael ei symud i fyny’r hierarchaeth gwastraff a symud tuag at economi fwy cylchol.

Cafodd yr ymgynghoriad gefnogaeth i gyflwyno cynllun. Mewn ymateb i ymgynghoriad 2019, gan dalu sylw i’r cryn ddiddordeb a ddangosodd y cyhoedd a rhanddeiliaid mewn cyflwyno cynllun dychwelyd ernes ar gyfer cynwysyddion diodydd, ymrwymodd y Llywodraeth i barhau i ddatblygu cynigion a dywedodd ei bod yn bwriadu rhoi cynllun ar waith o 2023 ymlaen, yn amodol ar ragor o dystiolaeth a dadansoddiad o gostau a manteision cynllun o’r fath. Mae'r Alban eisoes wedi nodi eu cynlluniau eu hunain i weithredu cynllun dychwelyd ernes ac rydym yn cydnabod bod cefnogaeth ar gyfer cynlluniau cydlynol ar draws y Deyrnas Unedig.

Mae’r Llywodraeth wedi ymrwymo o hyd i gyflawni ei hymrwymiadau i gyflwyno cynllun dychwelyd ernes, ond mae hefyd yn cydnabod bod pandemig Covid-19 wedi tarfu ar yr economi a’r gymdeithas mewn ffyrdd na ellir eu dychmygu, gyda llawer o bobl yn ailasesu eu gwerthoedd, eu penderfyniadau a’u blaenoriaethau yn y tymor byr a’r tymor hwy. Ar y sail hon, bydd ein hail ymgynghoriad yn adeiladu ar yr ymgynghoriad cyntaf, gan gynnig cyfle i ystyried ymhellach yr awydd parhaus am gynllun dychwelyd ernes ‘ar ôl Covid’. Bydd yr ail ymgynghoriad hefyd yn llywio sut gellir paratoi cynllun ar gyfer y dyfodol yn y ffordd orau a mwyaf cydlynol posibl i gyflawni’r amcanion a nodwyd ar gyfer cyflwyno polisi o’r fath.

Gyda hyn mewn golwg, rydym wedi gorfod ailasesu beth yw amserlen realistig ar gyfer gweithredu cynllun dychwelyd ernes, gan sicrhau bod digon o amser yn cael ei roi i gyflwyno’r cynllun yn llwyddiannus. Rydym felly’n rhagweld cyflwyno cynllun dychwelyd ernes yng Nghymru, Lloegr a Gogledd Iwerddon ddiwedd 2024 ar y cynharaf. Credwn fod y diwygiad hwn yn rhoi amserlen realistig ond yr un mor uchelgeisiol ar gyfer gweithredu polisi cymhleth ond hynod bwysig yn y ffordd fwyaf effeithiol posibl. Mae Pennod 9 yn edrych ymhellach ar yr amserlenni ar gyfer gweithredu. Rydym hefyd yn cydnabod bod cynigion y cynllun dychwelyd ernes yn gysylltiedig â’r diwygiadau gwastraff eraill a’r broses o gyflwyno’r Dreth Pecynnau Plastig[[2]](#footnote-2) , a byddwn yn parhau i asesu’r newidiadau i’r amserlenni ar gyfer cyflawni’r diwygiadau hyn.

Cyflwynir isod grynodeb o’r cynigion ym mhenodau’r ymgynghoriad. Bydd yr ail ymgynghoriad hwn yn ein galluogi i gyflwyno safbwyntiau polisi terfynol y cynllun dychwelyd ernes a gofyn am ragor o wybodaeth am unrhyw feysydd dylunio sydd heb eu cwblhau. Daw’r pwerau sylfaenol i weithredu’r cynllun dychwelyd ernes o Fil yr Amgylchedd sy’n nodi sut rydym yn bwriadu gwarchod a gwella’r amgylchedd naturiol.

## Crynodeb o’r cynigion fesul pennod

Pennod 1: Cwmpas

Mae’r bennod hon yn nodi cyfranogwyr y cynllun a fydd yn ymgymryd â rhwymedigaethau o dan y cynllun dychwelyd ernes – sef cynhyrchwyr, manwerthwyr a Gweinyddwr y Cynllun (Sefydliad Rheoli Ernes). Mae’r rhwymedigaethau hyn yn cynnwys mynnu bod cynhyrchwyr yn ymrwymo i’r Sefydliad Rheoli Ernes ac yn cyflawni rhwymedigaethau adrodd, gan dalu ffi cofrestru cynhyrchwyr i’r Sefydliad Rheoli Ernes i ariannu’r cynllun dychwelyd ernes, a rhoi ernes ad-daladwy ar gynwysyddion diodydd cymwys y maent yn eu gwerthu. Bydd yn ofynnol i fanwerthwyr dderbyn pob cynhwysydd cynllun dychwelyd ernes a ddychwelir i’w siop a sicrhau bod pris yr ernes yn cael ei ychwanegu at bris prynu diod gymwys pan fydd yn cael ei phrynu.

Credwn y dylid pennu cwmpas cynllun dychwelyd ernes ar sail deunydd yn hytrach na chynnyrch, ac rydym yn cynnig bod y cynllun yn cwmpasu poteli plastig PET, poteli gwydr, a chaniau dur ac alwminiwm. O ran maint y cynwysyddion, yr opsiwn y mae Llywodraeth Cymru yn ei ffafrio ar gyfer Cymru yw cynllun hollgynhwysol (sy’n cynnwys cynwysyddion diodydd hyd at 3L o ran maint) ond mae wedi ymrwymo o hyd i weithio mewn partneriaeth â Llywodraeth y DU ar ran Lloegr a’r Adran Amaethyddiaeth, yr Amgylchedd a Materion Gwledig yng Ngogledd Iwerddon er mwyn i’r cynllun fod mor gyson â phosibl ar draws Cymru, Lloegr a Gogledd Iwerddon. Mae cwmpas Llywodraeth y DU ar ran Lloegr a’r Adran Amaethyddiaeth, yr Amgylchedd a Materion Gwledig yng Ngogledd Iwerddon yn parhau i fod yn agored wrth iddynt fynd ati i gyflwyno cynllun dychwelyd ernes yn Lloegr a Gogledd Iwerddon a byddent yn hoffi defnyddio’r ymgynghoriad hwn i gael sylwadau pellach ynghylch a ddylai’r cynllun dychwelyd ernes fod yn gynllun hollgynhwysol (gan gynnwys cynwysyddion diodydd hyd at 3L o ran maint) neu’n gynllun ar hyd y lle (cynwysyddion o dan 750ml o ran maint ac eithrio’r cynwysyddion hynny sy’n cael eu gwerthu mewn aml-becyn). Gan nad yw Lloegr a Gogledd Iwerddon wedi pennu cwmpas eto, mae’n bosibl y bydd rhai penodau o’r ymgynghoriad yn canolbwyntio ar amrywiadau polisi ar sail a yw’r cynllun terfynol yn un hollgynhwysol neu’n un ar hyd y lle. Dylid darllen yr ymgynghoriad gan dybio bod cynllun dychwelyd ernes hollgynhwysol yn cael ei weithredu yng Nghymru.

Pennod 2: Targedau

Mae’r bennod hon yn cynnig y bydd deddfwriaeth yn pennu targedau ar gyfer cyfran o’r cynwysyddion diodydd a roddir ar y farchnad i’w casglu i’w hailgylchu. Rydym yn cynnig y dylid rhoi rhwymedigaeth ar y Sefydliad Rheoli Ernes i gyflawni cyfradd gasglu o 90% ar ôl tair blynedd o gyflwyno’r cynllun er mwyn sicrhau perfformiad uchel y cynllun dychwelyd ernes, gan gyflawni’r targedau fesul cam dros y cyfnod hwn. Bydd gan Lywodraeth y DU ar ran Lloegr, Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon yr un targedau statudol ar gyfer casglu deunydd.

Nid ydym yn cynnig y dylid pennu targedau ailgylchu ar y Sefydliad Rheoli Ernes yn ogystal â thargedau casglu, oherwydd anawsterau ynghylch sut mae’r Sefydliad Rheoli Ernes yn sicrhau bod y deunydd hwn wedi’i ailgylchu ar ôl ei werthu i ailbrosesydd. Yn hytrach, er mwyn sicrhau y bydd yr holl ddeunydd a gesglir drwy gynllun dychwelyd ernes yn cael ei ailgylchu, rydym yn cynnig y dylai fod rhwymedigaeth gyfreithiol ar y Sefydliad Rheoli Ernes i sicrhau bod y deunydd sy’n cael ei gasglu drwy gynllun dychwelyd ernes yn cael ei drosglwyddo i ailbrosesydd a bod tystiolaeth o hyn yn cael ei ddarparu. Bydd yn ofynnol i Lywodraeth y DU ar ran Lloegr, Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon adrodd ar y cyfraddau ailgylchu deunydd pacio cyffredinol yn ôl pob rhan o’r Deyrnas Unedig (Cymru, Lloegr a Gogledd Iwerddon) yn 2025 a 2030, gan adlewyrchu’r deunydd pacio sy’n cael ei ailgylchu drwy Gyfrifoldeb Estynedig Cynhyrchwyr a chynllun dychwelyd ernes.

Pennod 3: Llywodraethu’r Cynllun

Mae’r bennod hon yn amlinellu rôl y Sefydliad Rheoli Ernes sy’n gyfrifol am reoli gweithrediad y cynllun dychwelyd ernes. Bydd y Sefydliad Rheoli Ernes yn gyfrifol am gyflawni’r targedau casglu uchel a nodir mewn deddfwriaeth a bydd yn cael ei benodi drwy broses dendro gystadleuol, ac mae’r ymgynghoriad yn egluro hynny. Bydd y Sefydliad Rheoli Ernes yn gweithredu ar draws y rhannau hyn o’r Deyrnas Unedig (Cymru, Lloegr a Gogledd Iwerddon) a bydd swyddogaethau’n cael eu rhoi iddo drwy gyfuniad o reoliadau a chontractau, a reolir ar y cyd gan y tair Llywodraeth fel y nodir yn y bennod.

Mae’r ymgynghoriad yn ymhelaethu ar sut bydd y Sefydliad Rheoli Ernes yn atebol am lwyddiant y cynllun, drwy gyfuniad o’r canlynol: rheoliadau, y broses dendro i benodi’r Sefydliad Rheoli Ernes, a chyfres o ddangosyddion perfformiad a nodir mewn contract rhwng y Llywodraeth a’r Sefydliad Rheoli Ernes.

Pennod 4: Llifoedd Ariannol

Bydd y bennod ymgynghori yn nodi’r cynigion ar gyfer ariannu’r Sefydliad Rheoli Ernes drwy dair ffrwd refeniw: refeniw deunyddiau, ffioedd cofrestru cynhyrchwyr, ac ernesau heb eu had-dalu. Rydym yn ystyried sut gellir lleihau’r baich ar gynhyrchwyr llai o faint, ac yn gofyn am farn ar sut dylid buddsoddi’r ernesau heb eu had-dalu yn y system, gan gynnig eu bod yn cael eu hailfuddsoddi i ariannu gweithrediad y cynllun yn rhannol.

Mae’r bennod hefyd yn trafod y dull o bennu lefel yr ernes, gan gynnig nad ydym yn pennu lefel yr ernes mewn deddfwriaeth ond, yn hytrach, yn pennu isafswm, ac o bosibl uchafswm ernes yn yr is-ddeddfwriaeth. Bydd hyn yn sicrhau bod gan y Sefydliad Rheoli Ernes yr hyblygrwydd i bennu a newid lefel yr ernes fel cyfrwng hollbwysig i gyrraedd y targedau a bennir mewn deddfwriaeth. Rydym yn cynnig bod y Sefydliad Rheoli Ernes yn gallu pennu ernes cyfradd sefydlog neu amrywiadwy, a gofyn am sylwadau pellach am y dull hwn yn y bennod.

Pennod 5: Mannau Dychwelyd

Mae’r bennod hon yn rhoi rhagor o fanylion am yr opsiynau manwerthu yn y cynllun dychwelyd ernes, gan gynnig y bydd yn rhaid i bob manwerthwr sy’n gwerthu cynwysyddion diodydd cymwys dderbyn deunydd cymwys sy’n cael ei ddychwelyd drwy gynnal man dychwelyd. Mae’n debygol y gwneir hyn drwy beiriant gwerthu o chwith neu fannau dychwelyd â llaw, ond bydd y rheoliadau’n eang eu natur i sicrhau nad yw dulliau dychwelyd eraill yn cael eu diystyru os yw’r Sefydliad Rheoli Ernes yn dymuno archwilio’r rhain. Rydym hefyd yn cynnig nifer o amodau y gellir eu gorfodi pan fydd cynwysyddion yn cael eu dychwelyd, ac yn rhoi manylion am eithriadau cyfyngedig i fanwerthwyr sy’n cynnal mannau dychwelyd, ar sail y ffaith eu bod yn agos at fan dychwelyd arall, neu lle byddai cynnal man dychwelyd yn arwain at dorri rhwymedigaethau diogelwch.

Fe wnaethom nodi detholiad o ddulliau ar gyfer manwerthwyr ar-lein sy’n gwerthu cynwysyddion cymwys er mwyn cynnig gwasanaeth rhoi yn ôl a holi barn pobl ynghylch manylion sut gallai’r cynllun dychwelyd ernes weithio ar gyfer gwasanaethau danfon bwyd tecawê. Rydym yn cyflwyno’r polisi bod manwerthwyr yn cael ffi weinyddol gan y Sefydliad Rheoli Ernes i’w digolledu am unrhyw gostau sy’n gysylltiedig â chynnal man ad-dalu. Hefyd, mae’n bosibl i gyfranogwyr nad ydynt yn fanwerthwyr sefydlu mannau dychwelyd gwirfoddol, a dull hyblyg ar gyfer y cynllun dychwelyd ernes mewn diwydiannau HORECA (lletygarwch) lle aethpwyd i’r afael â materion penodol yn ymwneud â darparu gwasanaeth rhoi yn ôl.

Mae’r bennod hefyd yn trafod y posibilrwydd o ddefnyddio technoleg arloesol mewn system cynllun dychwelyd ernes ac mae’n rhoi rhagor o fanylion ynghylch sut gallai hyn gefnogi’r mannau dychwelyd a ddarperir drwy ddefnyddio apiau ffôn clyfar sy’n caniatáu i bobl gael ad-daliad ernes yn electronig.

Pennod 6: Labelu

Mae’r bennod hon yn cynnig deddfu dros labelu gorfodol fel rhan o’r cynllun dychwelyd ernes i sicrhau bod y cynllun yn gweithredu’n ddidrafferth fel bod manwerthwyr, safleoedd sy’n gwerthu i’r diwydiant, defnyddwyr a’r rheini sy’n gyfrifol am ailgylchu neu ailddefnyddio cynwysyddion, yn gallu adnabod cynwysyddion cymwys yn gyflym ac yn hawdd. Rydym hefyd yn ystyried labelu fel mesur angenrheidiol i leihau’r risg o dwyll yn sylweddol, gan sicrhau, unwaith y bydd y cynwysyddion wedi’u sganio a’u dychwelyd, eu bod yn colli eu gwerth ernes ac nad oes modd eu dychwelyd eto. Bydd labelu hefyd yn rhoi eglurder i ddefnyddwyr er mwyn iddynt ddeall pa gynwysyddion diodydd sy’n cael eu cwmpasu gan y cynllun dychwelyd ernes.

Pennod 7: Awdurdodau Lleol

Mae’r bennod hon yn edrych ar yr effaith y bydd cynllun dychwelyd ernes yn ei chael ar awdurdodau lleol a’r ffordd y bydd cynwysyddion a gwmpesir gan y cynllun yn cael eu trin pan fydd y cynwysyddion hyn, er gwaethaf cyflwyno’r cynllun dychwelyd ernes a’r mannau dychwelyd penodol, yn dal i fynd i ffrydiau gwastraff awdurdodau lleol yn y pen draw. Y peth pwysicaf yw’r angen i holi barn pobl ynghylch sut dylai awdurdodau lleol gael eu had-dalu’n ariannol am y costau sy’n gysylltiedig â thrin deunydd y cynllun. Roedd yr ymgynghoriad yn cynnig tri opsiwn, y cyntaf yn ddull ‘gwneud dim’ ac yn caniatáu i awdurdodau lleol gael ad-daliad am ernesau’r cynwysyddion cynllun dychwelyd ernes a gesglir yn eu ffrydiau gwastraff. Yr ail opsiwn yw caniatáu i’r Sefydliad Rheoli Ernes wneud taliadau i awdurdodau lleol am y deunyddiau hyn drwy Weinyddwr y Cynllun Cyfrifoldeb Estynedig Cynhyrchwyr. O dan y fformiwla ariannu arfaethedig ar gyfer y Cyfrifoldeb Estynedig Cynhyrchwyr ar ddeunydd pacio, bydd yn ofynnol i gynhyrchwyr deunydd pacio dalu costau net rheoli gwastraff deunydd pacio mewn ffrydiau gwastraff awdurdodau lleol. Byddai’r fformiwla ariannu a ddatblygwyd ar gyfer y taliadau hyn dan Gyfrifoldeb Estynedig Cynhyrchwyr yn cynnwys costau cynwysyddion cynllun dychwelyd ernes. Mae’r trydydd opsiwn a gyflwynir yn opsiwn hybrid, lle mae’r Sefydliad Rheoli Ernes yn talu gwerth ernes ar gynwysyddion sy’n cael eu dychwelyd a bod unrhyw ddeunydd ychwanegol y cynllun mewn ffrydiau gwastraff yr awdurdod lleol yn cael ei gwmpasu gan fformiwla ariannu yn Opsiwn 2. Yn yr ymgynghoriad, rydym yn nodi y byddai’n well gennym fwrw ymlaen ag Opsiwn 2 ar gyfer dyluniad terfynol y cynllun.

Pennod 8: Monitro a Gorfodi Cydymffurfedd

Mae’r bennod hon yn rhoi golwg gyffredinol ar sut bydd y cynllun dychwelyd ernes yn cael ei fonitro a’i orfodi. Credwn mai’r rheoleiddwyr amgylcheddol yng Nghymru, Lloegr a Gogledd Iwerddon sydd yn y sefyllfa orau i fod yn Rheoleiddwyr Cynllun ar gyfer cynllun dychwelyd ernes - cynwysyddion diodydd ac i fonitro a gorfodi’r gweithredwyr sy’n gorfod cydymffurfio â’r cynllun. Yn ogystal â hyn, rydym yn credu bod rôl i awdurdodau lleol / Safonau Masnach reoleiddio’r rhwymedigaethau sy’n wynebu defnyddwyr a osodir ar fanwerthwyr.

Mae’r bennod yn rhoi enghreifftiau o’r troseddau nodweddiadol y gallai gwahanol gyfranogwyr y cynllun eu cyflawni a pha reoleiddiwr fyddai’n gyfrifol am ddelio â’r drosedd. Rydym hefyd yn cynnig arwydd o’r cosbau a allai gael eu cyflwyno ar y rheini sy’n troseddu yn y cynllun, gan sicrhau bod unrhyw ymateb gorfodi yn gymesur ac yn briodol i’r sefyllfa.

## Crynodeb o’r dadansoddiad

Mae Asesiad o Effaith yr ymgynghoriad ar gynllun dychwelyd ernes ar gyfer cynwysyddion diodydd yn edrych ar dair senario ar gyfer y cyfnod 2023-2032[[3]](#footnote-3). At ddibenion yr Asesiad o Effaith, ar gyfer opsiynau’r cynllun a ystyriwyd, y lefel ernes dybiedig yw 20c, gyda chyfradd casglu 85% ar gyfer y cynwysyddion cymwys.

Mae senario sylfaenol ‘Gwneud dim’ wedi’i gynnwys fel opsiwn 1 lle nad oes cynllun dychwelyd ernes ar gyfer cynwysyddion diodydd, ond tybir y byddai diwygiadau i gyfrifoldeb y cynhyrchydd dros ddeunydd pacio a chysondeb casgliadau ailgylchu trefol yn mynd rhagddynt, ac y gallai cynwysyddion diodydd fod yn rhan o gwmpas y rhain.

Mae Opsiwn 2 yn gynllun dychwelyd ernes ar gyfer cynwysyddion diodydd, gan gynnwys poteli plastig PET, poteli gwydr, caniau alwminiwm a dur o unrhyw faint (hollgynhwysol). Byddai hyn yn tynnu cynwysyddion diodydd o’r diwygiadau pacio ehangach sy’n rhan o gyfrifoldeb cynhyrchwyr, a byddai disgwyl i’r rhan fwyaf o’r cynwysyddion diodydd cymwys gael eu casglu drwy’r cynllun dychwelyd ernes.

Mae opsiwn 3 yn gynllun dychwelyd ernes gyda chynwysyddion diodydd o’r un deunyddiau ag opsiwn 2 yn cael eu gwerthu’n unigol (hy nid mewn sawl pecyn) a llai na 750ml o ran maint (cynllun dychwelyd ernes ar hyd y lle).

Mae Opsiwn 4 yn fersiwn o opsiwn 2 ond nid yw cynwysyddion gwydr wedi eu cynnwys (Dim Gwydr).

Yr opsiwn economaidd a ffafrir o ran yr Asesiad o Effaith y cynllun dychwelyd ernes yw cynllun hollgynhwysol i ddarparu llinell sylfaen i lywio’r Asesiad o’r Effaith ar gyfer Cyfrifoldeb Estynedig Cynhyrchwyr a chysondeb. Y rheswm dros hyn yw y bydd cwmpas y cynllun dychwelyd ernes yn pennu beth sy’n cael ei ailgylchu ar ochr y ffordd a pha ddeunydd pacio sy’n rhan o gwmpas Cyfrifoldeb Estynedig Cynhyrchwyr. Nid oedd yn ymarferol asesu’r holl opsiynau posibl yn llawn o safbwynt cysondeb a Chyfrifoldeb Estynedig Cynhyrchwyr ar gyfer gwahanol ganlyniadau cynllun dychwelyd ernes oherwydd nifer y senarios a grëwyd. Fodd bynnag, fel y nodwyd, mae cwmpas yr ymgynghoriad yn agored o hyd er mwyn caniatáu i Weinidogion ystyried cwmpas y cynllun dychwelyd ernes terfynol ymhellach. Bydd penderfyniad ynghylch cwmpas y cynllun dychwelyd ernes yn cael ei wneud yn ystod haf 2021.

Amcangyfrifir y bydd cyfanswm gwerth presennol net y newidiadau hyn sy’n gysylltiedig â’r opsiwn economaidd a ffafrir (opsiwn 2) yn £5,885m dros y cyfnod arfarnu 2022-2032 (prisiau 2018 a blwyddyn sylfaen 2022). Mae’r gymhareb buddion i gostau cysylltiedig yn cyfateb i 1.927, sef yr uchaf o’r opsiynau a ddadansoddwyd yn yr Asesiad o Effaith.

Yn ôl ein dadansoddiad, bydd y gost uniongyrchol flynyddol gyfatebol i fusnesau dros y cyfnod arfarnu (prisiau gostyngol 2018, blwyddyn sylfaen 2022) yn £323m ar gyfer yr opsiwn economaidd a ffafrir (cynllun dychwelyd ernes hollgynhwysol).

1. Oni nodir yn wahanol, mae “Llywodraeth” yn cyfeirio at Lywodraeth y DU ar ran Lloegr, Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon [↑](#footnote-ref-1)
2. <https://www.gov.uk/government/publications/introduction-of-a-new-plastic-packaging-tax> [↑](#footnote-ref-2)
3. Mae’r Asesiad o’r Effaith hwn wedi cael ei fodelu ar gynllun dychwelyd ernes sy’n cael ei roi ar waith yn 2023 at ddibenion yr ymgynghoriad hwn. Nid oedd modd diwygio’r dadansoddiad ar fyr rybudd i adlewyrchu dyddiad gweithredu’r diweddariad sef diwedd 2024. Bydd yr Asesiad Terfynol o Effaith yn adlewyrchu dyddiad gweithredu arfaethedig y cynllun dychwelyd ernes. [↑](#footnote-ref-3)